CELEX: 62019TN0322
Language: fi
Date: 2019-05-27 00:00:00
Title: asia T-322/19: Kanne 27.5.2019 — El-Qaddafi v. neuvosto

22.7.2019   
            
            
               FI
            
            
               Euroopan unionin virallinen lehti
            
            
               C 246/38
            
         
      Kanne 27.5.2019 — El-Qaddafi v. neuvosto
      (asia T-322/19)
      (2019/C 246/40)
      Oikeudenkäyntikieli: englanti
      
         Asianosaiset
      
      
         Kantaja: Aisha Muammer Mohamed El-Qaddafi (Muscat, Oman) (edustaja: barrister S. Bafadhel)
      
         Vastaaja: Euroopan unionin neuvosto
      
         Vaatimukset
      
      Kantaja vaatii, että unionin yleisen tuomioistuimen on
      
                  —
               
               
                  kumottava Libyan tilanteen johdosta määrättävistä rajoittavista toimenpiteistä annetun päätöksen (YUTP) 2015/1333 täytäntöönpanosta 21.3.2017 annetun neuvoston täytäntöönpanopäätöksen (YUTP) 2017/497 siltä osin kuin kantajan nimi mainitaan edelleen Libyan tilanteen johdosta määrättävistä rajoittavista toimenpiteistä, ja päätöksen 2011/137/YUTP kumoamisesta 31.7.2015 annetun neuvoston päätöksen (YUTP) 2015/1333 liitteissä I ja III olevissa luetteloissa
               
            
                  —
               
               
                  kumottava Libyan tilanteen johdosta määrättävistä rajoittavista toimenpiteistä annetun asetuksen (EU) 2016/44 21 artiklan 5 kohdan täytäntöönpanosta 21.3.2019 annetun neuvoston täytäntöönpanoasetuksen (EU) 2017/489 siltä osin kuin kantajan nimi mainitaan edelleen Libyan tilanteen johdosta määrättävistä rajoittavista toimenpiteistä 18.1.2016 annetun neuvoston asetuksen (EU) 2016/44 liitteessä II olevassa luettelossa ja
               
            
                  —
               
               
                  velvoitettava Euroopan unionin neuvoston korvaamaan oikeudenkäyntimenettelystä unionin yleisessä tuomioistuimessa aiheutuneet oikeudenkäyntikulut unionin yleisen tuomioistuimen työjärjestyksen mukaisesti.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa neljään kanneperusteeseen.
      
                  1)
               
               
                  Ensimmäinen kanneperuste, jonka mukaan Euroopan unionin neuvosto ei toiminut riittävän nopeasti riidanalaisten toimenpiteiden tiedoksi antamiseksi kantajalle. Tämä johti tehokasta oikeusturvaa koskevaan oikeuteen liittyvän olennaisen menettelyvaatimuksen laiminlyömiseen, mikä aiheutti vahinkoa kantajalle.
               
            
                  2)
               
               
                  Toinen kanneperuste, jonka mukaan neuvoston päätös pysyttää kantaja luettelossa perustuu samoihin syihin kuin ne, jotka koskevat rajoittavia toimenpiteitä, jotka on aiemmin kumottu unionin yleisen tuomioistuimen 28.3.2017 antamassa tuomiossa asiassa T-681/14, mikä loukkaa oikeusvoimaperiaatetta ja oikeusvarmuuden periaatetta sekä oikeutta tehokkaaseen oikeussuojaan.
               
            
                  3)
               
               
                  Kolmas kanneperuste, jonka mukaan riidanalaisissa toimissa ei esitetä lainmukaista perustetta kantajan pysyttämiselle luettelossa huolimatta Libyan olosuhteissa tapahtuneesta perustavanlaatuisesta muutoksesta. Neuvosto ei ole esittänyt yksilöllisiä, erityisiä ja konkreettisia syitä riidanalaisille toimille, joiden tueksi ei ole esitetty mitään todisteita.
               
            
                  4)
               
               
                  Neljäs kanneperuste, jonka mukaan riidanalaisilla toimilla loukataan kantajan perusoikeuksia, mukaan lukien oikeus terveyteen, perhe-elämään, omistusoikeus ja oikeus tehokkaaseen oikeussuojaan, sellaisina kuin ne on turvattu Euroopan unionin perusoikeuskirjassa.